Δεν έχουν τέλος οι καλοκαιρινές ιστορίες τρελής φοροαποφυγής! Εμβληματική η περίπτωση του ιδιοκτήτη με τις καντίνες στο Γαϊδουρονήσι που τον έπιασαν τον Ιούλιο γιατί δεν είχε εκδώσει 22 χιλιάδες αποδείξεις και τον έπιασαν ξανά τώρα τον Αύγουστο γιατί είχε ανασφάλιστους τους εργαζόμενους.

Οι ελεγκτές της ΑΔΑΕ επέστρεψαν στο Γαίδουρονήσι αμέσως μόλις άνοιξαν ξανά οι καντίνες -με απόφαση του Πρωτοδικείου- και έκαναν νέο έλεγχο. Οι αποδείξεις κόβονταν κανονικά πλην όμως οι επτά εργαζόμενοι ήταν αδήλωτοι! Ο ιδιοκτήτης έσπευσε να τους δηλώσει αλλά η ΑΑΔΕ είχε στείλει τον φάκελο των παραβάσεων στον ΕΦΚΑ που επιβάλει πρόστιμο 73.500 ευρώ, δηλαδή 10.500 ευρώ για κάθε έναν από τους 7 ανασφάλιστους.

Αγριεμένοι ιδιοκτήτες

Ιδιοκτήτης καφέ μπαρ στον στον Άγιο Νικόλαο Κρήτης έσπασε το «λουκέτο» που του έβαλε το βράδυ της περασμένης Παρασκευής, κλιμάκιο της ΑΑΔΕ και το πρωί της Κυριακής το λειτουργούσε κανονικά. Η νέα καμπάνα ήταν το 48ωρο «λουκέτο» να γίνει 10ήμερο.

- Στη Σάμο ιδιοκτήτρια εστιατορίου αντέδρασε επειδή κλιμάκιο της ΑΑΔΕ, παρουσία αστυνομικών, επέβαλε λουκέτο 48 ωρών για αποδείξεις που δεν έκοβε. Εσκισε το αυτοκόλλητο και οδηγήθηκε στο αυτόφωρο ενώ το κατάστημα έκλεισε για 12 ημέρες!

- Λουκέτα για 2 ημέρες επέβαλαν επίσης οι ελεγκτές της ΑΑΔΕ και σε κατάστημα γνωστής αλυσίδας φαστ-φουντ (λειτουργούσε ως franchise) στο Ηράκλειο στην Κρήτη, σε πολύ γνωστό σουβλατζίδικο στο κέντρο της Θεσσαλονίκης, σε beach bar στο Εράσμιο στην Ξάνθη, αλλά και σε καφέ- μπαρ στην Αχλαδερή στο Αλιβέρι της Εύβοιας.

Καμιά απόδειξη δεν κοβόταν ούτε στην καντίνα στο πλοίο που εκτελεί το δρομολόγιο Κεραμωτή- Θάσος και επιβλήθηκε πρόστιμο, καθώς δεν μπορεί, βάσει του νόμου, να μπει «λουκέτο».





Οι πιο πρόσφατες Ειδήσεις



Διαβάστε πρώτοι τις Ειδήσεις για ό,τι συμβαίνει τώρα στην Ελλάδα και τον Κόσμο στο thetoc.gr